## Privremeno rješenje Hrvatske agencije za poštu i elektroničke komunikacije

### NN 52/2009 (29.4.2009.), Privremeno rješenje Hrvatske agencije za poštu i elektroničke komunikacije

52 29.04.2009 Privremeno rješenje Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1216

Na temelju članka 12. stavka 1. točke 5. Zakona o elektroničkim komunikacijama (»Narodne novine« broj 73/08; dalje u tekstu: ZEK) i članka 217. Zakona o općem upravnom postupku (»Narodne novine« broj 53/91 i 103/96; dalje u tekstu: ZUP), u postupku pokrenutom na zahtjev trgovačkog društva Metronet telekomunikacije d.d., Zagreb, Ulica grada Vukovara 269D, protiv trgovačkog društva HT-Hrvatske telekomunikacije d.d., Zagreb, Savska cesta 32, radi rješavanja spora u svezi s pružanjem usluga pristupa izdvojenoj lokalnoj petlji, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 9. travnja 2009. godine donijelo

PRIVREMENO RJEŠENJE

I. Nalaže se HT-Hrvatskim telekomunikacijama d.d., Zagreb, Savska cesta 32, odmah po primitku ovog privremenog rješenja nastaviti pružati usluge pristupa izdvojenoj lokalnoj petlji za sve nove zahtjeve Metronet telekomunikacija d.d., Zagreb, Ulica grada Vukovara 269D za izdvajanje pojedine lokalne petlje koja je spojena s glavnim razdjelnikom na lokaciji za koju je sklopljen i realiziran ugovor o pružanju kolokacijskih usluga sukladno odredbama Standardne ponude HT-Hrvatskih telekomunikacija d.d. za uslugu pristupa izdvojenoj lokalnoj petlji, osim u slučajevima u kojima Metronet telekomunikacije d.d. nije platio bilo koji dospjeli a neosporeni račun za usluge koje proizlaze iz Standardne ponude za uslugu pristupa izdvojenoj lokalnoj petlji.

II. Ovo privremeno rješenje ostaje na snazi do donošenja glavnog rješenja.

III. Ovo rješenje objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je 5. ožujka 2009. zaprimila od trgovačkog društva Metronet telekomunikacije d.d. (dalje u tekstu: Metronet) zahtjev za donošenjem rješenja kojim će se utvrditi infrastrukturnom operatoru, trgovačkom društvu HT-Hrvatske telekomunikacije (dalje u tekstu: HT, T-Com) obveze udovoljavanja opravdanim zahtjevima za pristup i korištenje posebnih dijelova mreže i pripadajuće infrastrukture. Metronet navodi da mu HT uvjetuje daljnje pristupe izdvojenoj lokalnoj petlji i korištenje distributivne telekomunikacijske infrastrukture, izdavanjem garancija od strane Metronet-a, međutim da prema HT-u nema nikakvih dugovanja, a računi koje mu je HT dostavio dopisima od 13. veljače 2009. g. i 17. veljače 2009. g., a koje je zaprimio 25. veljače 2009. g., su računi usluga za koje je Metronet mjesecima pokušavao pregovarati s HT-om, te je HT tijekom pregovora bio suglasan sa spornim i nespornim dijelovima računa (Metronet se obvezao odmah platiti nesporni dio i to je ispunio). Dalje tvrdi da je HT za sporni dio bez obavijesti o prekidu pregovora jednostrano aktivirao garancije i zadužnice, te je Metronet tražio storniranje računa u cijelosti jer ih HT nije izdao u skladu s ugovorima i standardnim ponudama, načelom troškovne usmjerenosti i transparentnosti. Potom je tražio od HT-a djelomično odobrenje na iznose koji nisu korektno obračunati, a koje je u manjem iznosu HT priznao i odobrio. Metronet je za dugovani iznos podnio tužbu Trgovačkom sudu u Zagrebu. Metronet smatra da, s obzirom da je podmirio sva svoja nesporna dugovanja prema HT-u, HT nema nikakve osnove za izdavanje zatraženih garancija sukladno odredbi iz članka 16. Standardne ponude. HT mu je u svojem dopisu od 17. veljače 2009. najavio privremenu obustavu usluge pristupa izdvojenoj lokalnoj petlji po novim zahtjevima odnosno obustavu realizacije novih zahtjeva za pristup izdvojenoj lokalnoj petlji. Realizacija privremene obustave, prema mišljenju Metroneta predstavljala bi neprihvatljivo uvjetovanje odnosno ograničenje koje bi spriječilo održivo tržišno natjecanje na maloprodajnoj razini te bi bilo protivno interesima krajnjih korisnika usluga. Slijedom navedenog, Metronet predlaže da Agencija u što kraćem roku donese rješenje kojim će HT-u odrediti obvezu udovoljavanja opravdanim zahtjevima za pristup i korištenje posebnih dijelova mreže i pripadajuće infrastrukturne opreme u smislu članka 61. stavka 1. Zakona. Metronet je 9. ožujka 2009. i dana 18. ožujka 2009. g. Agenciji dostavio požurnice, te je obavijestio Agenciju da je 3. 3. 2009. g. HT, sukladno najavi, započeo s onemogućavanjem pristupa svojoj izdvojenoj lokalnoj petlji.

U svom očitovanju od 2. travnja 2009. g. HT je naglasio kako je 9. svibnja 2006. g. s Metronetom sklopio ugovor o pristupu izdvojenoj lokalnoj petlji. Za usluge proizašle iz tog ugovora Metronet tijekom 2008. nije uredno podmirivao svoja dugovanja. Slijedom navedenog, HT je 25. studenog 2008. zatražio od Metroneta izdavanje bankarske garancije u iznosu od 1.063.875,60 kn sukladno sklopljenom ugovoru i Standardnoj ponudi. Budući da Metronet nije platio dospjele račune niti dostavio bankarsku garanciju, T-Com je 3. ožujka 2009. g. obustavio usluge pristupa izdvojenoj lokalnoj petlji po novim zahtjevima, sve dok Metronet ne podmiri svoje financijske obveze prema HT-u, te je 27. ožujka 2009. g. pokrenuo i postupak prisilne naplate svojih dospjelih potraživanja pred nadležnim sudom. Predlaže da Vijeće Agencije odbaci zahtjev Metroneta.

U ovom postupku utvrđeno je sljedeće. Člankom 17. Standardne ponude HT-a za uslugu pristupa izdvojenoj lokalnoj petlji (dalje u tekstu: Standardna ponuda), »T-Com zadržava pravo privremene obustave pristupa izdvojenoj lokalnoj petlji Operatoru korisniku s trenutnim učinkom: – ako Operator korisnik propusti podmiriti koji dugovani dospjeli iznos za Usluge koje pruža T-Comu, u roku od 30 dana po zaprimanju pisane opomene T-Coma ili ne pruži, ne obnovi ili ponovno ne uspostavi financijsko jamstvo određeno u članku 16.4. Standardne ponude.« Temeljem navedene odredbe, T-Com je obustavio Metronetu uslugu pristupa svojoj izdvojenoj lokalnoj petlji po novim zahtjevima, odnosno obustavio je realizaciju novih zahtjeva za pristup izdvojenoj lokalnoj petlji, sve dok Metronet ne podmiri sve financijske obveze koje ima iz 2008. g. i 2009. g.

Člankom 128. stavkom 2. ZEK-a propisano je: Do završetka postupaka iz stavka 1. ovoga članka i određivanja, zadržavanja, izmjene ili ukidanja regulatornih obveza operatorima sa značajnom tržišnom snagom u skladu s odredbama ovoga Zakona, ostaju na snazi i primjenjuju se sve regulatorne obveze koje su određene ili propisane tim operatorima na temelju propisa koji su važili do stupanja na snagu ovoga Zakona. Obzirom da je pred Agencijom još uvijek u tijeku javna rasprava o rezultatima provedene analize mjerodavnih tržišta, u konkretnom predmetu bilo je potrebno primijeniti odredbe Zakona o telekomunikacijama (»Narodne novine« 122/03, 158/03, 60/04 i 70/05, dalje u tekstu: ZT) koje propisuju regulatorne obveze HT-u kao operatoru sa znatnijom tržišnom snagom na mjerodavnim tržištima.

Člankom 60. ZT-a operatori nepokretnih javnih telefonskih mreža, koje je Vijeće Agencije odredilo operatorima sa znatnijom tržišnom snagom na mjerodavnom tržištu usluga nepokretnih javnih telefonskih mreža, i to javnih govornih usluga i usluga prijenosa govora, zvuka, podataka, dokumenata, slika i drugog u nepokretnoj telekomunikacijskoj mreži, moraju, na zahtjev drugih operatora omogućiti pristup svojoj izdvojenoj lokalnoj petlji i pripadajućim sadržajima, prema načelima transparentnosti, ravnopravnosti, nediskriminacije i troškovne usmjerenosti. Operatori iz stavka 1. imaju obvezu pregovaranja u vezi sa zahtjevom za pristup izdvojenoj lokalnoj petlji. Ako se ne može postići dogovor o pristupu izdvojenoj lokalnoj petlji između operatora u roku od 30 dana od dana zaprimanja zahtjeva za pristup izdvojenoj lokalnoj petlji, operatori uključeni u pregovore o pristupu izdvojenoj lokalnoj petlji mogu se s tim zahtjevom obratiti Agenciji. Sukladno stavku 12. istog članka, Vijeće Agenciju rješava sporove između operatora u vezi s pristupom izdvojenoj lokalnoj petlji odgovarajućom primjenom odredaba članka 56. st. 12. ZT-a.

Iz spisa predmeta vidljivo je da se HT i Metoronet ne mogu dogovoriti oko međusobnih dugovanja, odnosno očigledno je da postoje sporna potraživanja koja proizlaze iz Standardne ponude, uslijed čega je HT 3. ožujka 2009. g. privremeno obustavio Metronetu uslugu pristupa izdvojenoj lokalnoj petlji po novim zahtjevima. Kao rezultat toga, Metronet se 5. ožujka 2009. g. obratio Agenciji sa zahtjevom za rješavanje spora. Kako je iz predmeta vidljivo da HT i Metronet nisu uspjeli postići dogovor oko pristupa izdvojenoj lokalnoj petlji, Vijeće Agencije je utvrdilo da su ispunjene pretpostavke iz članka 60. st. 2. ZT-a, te je stoga pokrenut upravni postupak u ovom predmetu. U rješavanju ovog predmeta Vijeće Agencije izvršilo je uvid u spis klase: UP/I-344-01/08-01/547, u kojem je 21. srpnja 2008. g. doneseno rješenje kojim se HT-u određuju izmjene Standardne ponude, kao i u spis klase: UP/I-344-01/08-01/547 u kojem je 6. veljače 2009. g. doneseno rješenje kojim su HT-u naložene izmjene Troškovnika za kabelmonterske radove u izgradnji kolokacijskih prostora koji je dodatak Standardne ponude, te 18. ožujka 2009. g. izdana suglasnost na izmjene Standardne ponude, kao i suglasnost na izmjene troškovnika HT-Hrvatskih telekomunikacija d.d. za izvođenje radova u izgradnji kolokacijskih prostora za pristup izdvojenoj lokalnoj petlji.

Navedenim rješenjima Vijeće Agencije je izmijenilo uvjete i cijene koje je do tada naplaćivao HT za izvođenje radova u izgradnji kolokacijskih prostora za pristup izdvojenoj lokalnoj petlji. Do spora između HT-a i Metroneta u ovom predmetu došlo je zbog spornih dugovanja koja su proizašla iz Standardne ponude tijekom 2008. g., a temeljem troškovnika koje je HT ranije primjenjivao. Međutim, Vijeće Agencije u ovom postupku nije ulazilo u ocjenu opravdanosti troškova koje je HT naplaćivao Metronetu za uslugu pristupa izdvojenoj lokalnoj petlji tijekom 2008. g. a iz kojih troškova su proizašla sporna dugovanja, nego se vodilo načelom osiguranja nediskriminacije između operatora, te poticanja ravnopravnog tržišnog natjecanja i osiguranja najpovoljnijih uvjeta za korisnike usluga. Naime, privremenom obustavom usluga izdvajanja lokalne petlje zbog neplaćanja dospjelog dugovanog iznosa (spornog i nespornog) za usluge koje proizlaze iz Standardne ponude, HT je stavljen u nadmoćniji položaj prema operatoru korisniku u postupku izdvajanja lokalne petlje, u odnosu na operatore u postupku međusobnog povezivanja ili pristupa mreži za davatelje usluga s dodanom vrijednosti, budući da u posljednja dva slučaja HT ima pravo obustaviti usluge samo u slučaju ako operator/davatelj ne plati dospjeli nesporni račun za pružene usluge. Kako bi izjednačila sve operatore u pogledu uvjeta pristupa mreži HT-a u slučaju privremene obustave usluga, Agencija je 9. travnja 2009. g., sukladno članku 60. ZT-a pokrenula postupak izmjene Standardne ponude HT-Hrvatskih telekomunikacija d.d. za uslugu pristupa izdvojenoj lokalnoj petlji od 21. srpnja 2008 na način da se tekst Standardne ponude uskladi s tekstom ostalih standardnih ponuda: Standardnom ponudom za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj, kao i Standardnom ponudom HT-Hrvatskih telekomunikacija d.d. za davatelje usluga s dodanom vrijednosti, i to tako da HT ima pravo privremeno obustaviti uslugu samo u slučaju da operator korisnik propusti podmiriti bilo koji dugovani i nesporni račun za usluge koje pruža T-Com temeljem RUO-a. Naime Vijeće Agencije je ocijenilo da bi održavanje ove odredbe na snazi stvorilo odnos među operatorima koji sprječava daljnji razvoj tržišnog natjecanja na ovom segmentu tržišta, a što bi imalo za posljedicu neravnopravan odnos između operatora na maloprodajnom tržištu pružanja telekomunikacijskih usluga. Stoga je zaključeno da je potrebno privremeno riješiti spornu situaciju na način da se naloži HT-u pružati usluge pristupa izdvojenoj lokalnoj petlji za sve nove zahtjeve sukladno odredbama Standardne ponude, osim u slučajevima u kojima Metronet nije platio bilo koji dospjeli nesporni račun za usluge koje proizlaze iz Standardne ponude. Stoga je sukladno svemu navedenom, temeljem članka 12. stavka 1. točke 5. ZEK-a, a u svezi s člankom 128. st. 2. ZEK-a i čl. 60. st. 12. ZT-a, te 217. ZUP-a, riješeno kao u dispozitivu ovog rješenja. Temeljem članka 14. stavka 4. ZEK-a, ovo privremeno rješenje će se objaviti u »Narodnim novinama« i na internetskim stranicama HAKOM-a. Ovo privremeno rješenje ostaje na snazi do donošenja glavnog rješenja u ovoj upravnoj stvari.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka rješenja.

Klasa: UP/I-344-01/09-01/426

Urbroj: 376-11-09-02

Zagreb, 9. travnja 2009.

Predsjednik Vijeća Agencije
Gašper Gaćina, dipl. ing. el., v. r.

Ostalo, NN 52/2009-1216